雨行五嶺下
作者：趙文
朝代：宋

paragraphs: 天地忽晝晦，四山潑墨濃。
而我行其間，宛如所翁龍。
大風吹倒人，欲避無所容。
有翼不得張，狂走急雨中。
數里乃一息，如出鮫人宮。
老樹道邊拜，疑我行雨工。
過午上五嶺，攀緣入青空。
仰視萬山巔，有氣如炊籠。
下視田間白，云此鋤田農。
茲行豈不苦，奇觀亦已雄。
惜哉如此山，不與曉景逢。
不曉韓吏部，登華哭途窮。